**Csongrád Város Jegyzőjétől** **„M”**

Száma: Önk/114-1/2022

Témafelelős: dr. Barcsi Judit

**ELŐTERJESZTÉS**

**Csongrád Városi Önkormányzat Képviselő-testületének**

**2022. június 30-ai ülésére**

**Tárgy**: Javaslat a Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet módosítására, Temető Szabályzat jóváhagyása

Tisztelt Képviselő-testület!

A Csongrád Város Önkormányzata Városellátó Intézménye kezdeményezésére — bevonva a temetőben szolgáltató vállalkozókat is — egyeztetések zajlottak a temetői szabályok felülvizsgálata tárgyában. Az egyeztetések eredményeképp elkészült az új Temetői Szabályzat, valamint a rendelet módosítására vonatkozó javaslat, az alábbiak szerint:

* **Kivitelezésre vonatkozóan:**
* sírbolt kizárólag kiviteli terv alapján készíthető, melyet az üzemeltetőnek be kell mutatni
* új építési, felújítási és bontási munkálatok előtt az üzemeltető építési/bontási lapot ad ki az építtető részére, a lap hiányában a munkálatok nem kezdhetőek meg
* **Rögzítésre kerül a temetés módja és a temetés rendjére vonatkozó különös és általános magatartási szabályok**:
* a vállalkozók Mindenszentek mellett Halottak Napján (november 2.) sem végezhetnek vállalkozási tevékenységet a temetőben
* a sírhelyek és környékének gondozására vonatkozóan részletszabályok kerülnek megállapításra
* maximalizálásra kerül a legnagyobb megengedett sebesség a temető területén (10 km/óra)
* az üzemeltető ünnepi alkalmakkor a temetői behajtást a nagyszámú kegyeleti látogatás érdekében korlátozhatja, melyről a látogatókat hirdetmény útján előzetesen értesíti
* **Jogkövetkezmény került beépítésre az alábbi esetekben:**
* a biztonságos használatot veszélyeztető sírjel, vagy sírbolt helyreállítására vonatkozó felhívás eredménytelensége esetére a polgármester elrendelheti — a temetési hely felett rendelkezni jogosult, jogosultak költségén történő — a sírbolt eltávolítását, illetőleg a sírboltba való további temetkezést megtilthatja
* amennyiben a vállalkozó a terület helyreállítási, hulladékelszállítási kötelezettségének nem tesz eleget, az eredeti állapot helyreállításáról, a használó költségére és veszélyére, a polgármester intézkedik.

A rendelet módosítása kapcsán elvégzett előzetes hatásvizsgálatról a jogalkotásról szóló 2010. évi CXXX. törvény 17.§. (2) bekezdése alapján az alábbiak szerint tájékoztatom a Tisztelt Képviselő-testületet.

A rendelet megalkotásának

- **társadalmi, költségvetési, gazdasági hatása**: a bevezetett magatartási szabályok és a hozzá rendelt jogkövetkezmények hatékonyabb és ellenőrizhetőbb üzemeltetést tesznek lehetővé.

- **egészségi, környezeti következménye**: a bevezetett szabályozásnak köszönhetően a csongrádi temetők rendezettebbé válnak

- .**adminisztratív hatása**: nem releváns

- **a rendelet megalkotásának szükségessége**: a csongrádi temetők üzemeltetésének racionalizálása

- .jogszabály alkalmazásához szükséges **személyi, szervezeti, tárgyi és pénzügyi feltételek**rendelkezésre állnak.

Kérem a Tisztelt Képviselő-testületet, hogy az előterjesztés melléklete szerinti rendelet- tervezetet vitassa meg és döntsön a módosítási javaslat elfogadásáról!

Csongrád, 2022. június 23.

Dr. Juhász László

jegyző

**Csongrád Város Önkormányzata Képviselő-testületének .../.... (...) önkormányzati rendelete**

**A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet módosításáról**

Csongrád Városi Önkormányzat Képviselő-testülete a temetőkről és a temetkezésről szóló 1999. évi XLIII. törvény 16. §-ában, és 41. § (3) bekezdésében kapott felhatalmazása alapján, az Alaptörvény 32. cikk (1) bekezdés a) pontja és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontja szerinti feladatkörében eljárva a következőket rendeli el:

**1. §**

A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet 4. §-a a következő (1a) bekezdéssel egészül ki:

„(1a) A temetés módja lehet egyházi és világi. A világi temetés szertartásrendjét az eltemettetők határozzák meg, azonban ez a temető megszentelt jellegét nem zavarhatja Az egyházi temetés az egyházak hitéleti tevékenységének, vallási szokásainak tiszteletben tartásával történik.”

**2. §**

(1) A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet 8. §-a a következő (1a) bekezdéssel egészül ki:

„(1a) Sírboltot csak kiviteli terv alapján lehet építeni, a tervet az üzemeltetőnek be kell mutatni.”

(2) A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet 8. §-a a következő (4a) bekezdéssel egészül ki:

„(4a) *Ha a felhívás eredménytelen marad, az üzemeltető kérelmére a polgármester elrendelheti — a temetési hely felett rendelkezni jogosult, jogosultak költségén történő — sírbolt eltávolítását, illetőleg a sírboltba való további temetkezést megtilthatja.*”

**3. §**

A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet a következő 8/A. §-sal egészül ki:

**„8/A. §**

T*emetkezési helyen új építési, felújítási és bontási munkálatokat az üzemeltető által előzetesen kiadott építési, bontási lap birtokában lehet.*”

**4. §**

A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet 11. § (9) bekezdése helyébe a következő rendelkezés lép:

„(9) *A vállalkozók - ide nem értve a temetkezési szolgáltatást - vasárnap és jeles ünnepek alkalmával (január 1, március 15., Húsvét, május 1., Pünkösd, augusztus 20., október 23., november 1-2., december 24-26.) a temetőben nem dolgozhatnak, továbbá munkájukkal nem zavarhatják a szertartásokat.*”

**5. §**

(1) A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet 12. § (2) bekezdése helyébe a következő rendelkezés lép:

„(2) A sírhely fölé épített síremlék, sírbolt, sírjel, szegélykő, valamint a temetkezési helyre ültetett növényzet nem terjedhet túl a temetési hely feletti rendelkezési jog jogosultja által megváltott temetési hely területén.”

(2) A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet 12. §-a a következő (3) bekezdéssel egészül ki:

„(3) *A temetkezési hellyel rendelkezni jogosult folyamatosan köteles gondoskodni:*

*a)* *a sírhely és környékének - 30 cm-es sáv - gondozásáról, gyomtalanításáról*,

*b)* *a temetési hely és környezetének gondozása során keletkezett hulladék kijelölt hulladék gyűjtőkbe történő elhelyezéséről*.”

**6. §**

A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet 13. §-a a következő (4) és (5) bekezdéssel egészül ki:

„(4) *) A temetőben gépjárművel történő közlekedés esetén a megengedett maximális sebesség 10 km/óra.*

(5) *Az üzemeltető ünnepi alkalmakkor a temetői behajtást a nagyszámú kegyeleti látogatás érdekében korlátozhatja, melyről a látogatókat hirdetmény útján előzetesen értesíti.*”

**7. §**

A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet 5. alcíme a következő 14/A. §-sal egészül ki:

**„14/A. §**

*A temetők látogatási rendjét, továbbá a kegyeletgyakorlással kapcsolatos szabályokat a 3. melléklet szerinti Temetők Üzemeltetési Szabályzata tartalmazza.*”

**8. §**

(1) A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet 15. § (2) bekezdése helyébe a következő rendelkezés lép:

„(2) *A köztemető területén vállalkozási tevékenységet végző csak a jogszabályi feltételek betartása mellett végezhet munkát.*”

(2) A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet 15. §-a a következő (3a) bekezdéssel egészül ki:

„(3a) *Amennyiben a vállalkozó a (3) bekezdésekben foglalt kötelezettségének nem tesz eleget, az eredeti állapot helyreállításáról, a használó költségére és veszélyére, a polgármester intézkedik.*”

**9. §**

A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet az 1. melléklet szerinti 3. melléklettel egészül ki.

**10. §**

A Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet 16. § (1) bekezdésében a „13. § (1) bekezdésében” szövegrész helyébe a „13. §-ában” szöveg lép.

**11. §**

Hatályát veszti a Csongrád közigazgatási területén önkormányzati tulajdonban lévő temetők rendjéről szóló 6/2016.(II.22.) önkormányzati rendelet 6. § (7) bekezdése.

**12. §**

Ez a rendelet a kihirdetését követő napon lép hatályba.

 Bedő Tamás. Dr. Juhász László

 polgármester jegyző

Végső előterjesztői indokolás

A rendelet felülvizsgálata során megalkotott magatartási szabályok és a hozzá rendelt jogkövetkezmények hatékonyabb és ellenőrizhetőbb üzemeltetést tesznek lehetővé.